ทนงห่วงแบกงบรัฐสวัสดิการหลังแอ่น
&#8220;ทนง&#8221; ติงลดค่าครองชีพแบบถาวร รัฐบาลแบกรับภาระงบประมาณ แถมห่วงการให้บริการไร้ประสิทธิภาพ
4 ก.ค. 2553

“ทนง” ติงลดค่าครองชีพแบบถาวร รัฐบาลแบกรับภาระงบประมาณ แถมห่วงการให้บริการไร้ประสิทธิภาพ
นายทนง พิทยะ อดีต รมว.คลัง กล่าวถึงกรณีรัฐบาลนายอภิสิทธิ์ เวชชาชีวะ มีแนวคิดขยายมาตรการลดค่าครองชีพเป็นแบบถาวรว่า การต่อมาตรการฟรีออกไปเรื่อยๆ จะทำให้ภาครัฐต้องแบกรับภาระมากขึ้นในอนาคต และบริการที่ได้ก็ไม่ดีพอ
นอกจากนี้ ยังกระทบต่องบประมาณของรัฐ คือรายจ่ายที่ต้องแบกรับเพิ่มขึ้น ในขณะที่รายได้คงที่ ซึ่งเป็นหน้าที่ของภาครัฐในการบริหารจัดการเพื่อให้เกิดผลกระทบต่อโครงสร้างรายได้ของหน่วยงานที่เกี่ยวข้องน้อยที่สุด แต่มีประสิทธิภาพสูงสุด
อย่างไรก็ตาม นายทนง กล่าวว่า เห็นด้วยกับการที่รัฐบาลจะสนับสนุนบริการสาธารณะแก่ประชาชนที่มีรายได้น้อย ซึ่งเป็นกลุ่มที่ควรจะดูแล แต่ไม่เห็นด้วยกับการเปิดให้บริการฟรี โดยควรมีค่าใช้จ่ายบ้างเล็กน้อย เพื่อให้มีความรู้สึกว่าเป็นเจ้าของ เป็นผู้ซื้อบริการ และสามารถใช้สิทธิเรียกร้องบริการที่มีคุณภาพและความปลอดภัยได้
นายอภิสิทธิ์ เวชชาชีวะ นายกรัฐมนตรี กล่าวถึงแนวทางการจัดงบประมาณเพื่อสร้างสวัสดิการให้ประชาชนว่า ไม่มีปัญหาในเรื่องภาระของงบประมาณ เพราะถ้าตัดสินใจตรงนี้ต้องดูภาระงบประมาณอยู่แล้วว่าแต่ละปีจะเป็นเงินจำนวนเท่าไหร่ 
ทุกนโยบายของรัฐบาลชุดนี้จะคำนวณทุกครั้งว่าภาระงบประมาณเป็นอย่างไร แล้วก็เห็นว่าอยู่ในกรอบที่สามารถบริหารจัดการให้ยั่งยืนได้ จึงขอย้ำว่าสถานการณ์ในขณะนี้ฐานะของรัฐบาลดีขึ้น งบประมาณที่เคยคิดว่าจะขาดดุลจำนวนมากอาจจะแทบไม่ขาดดุลงบประมาณเลย เพราะการจัดเก็บภาษีเกินเป้า 2 แสนล้านบาท ขณะที่รัฐบาลชุดนี้กู้เงินน้อยกว่ารัฐบาลในอดีตหลายชุด 
นอกจากนี้ ยังได้ยืนยันว่าจะระมัดระวังให้มากว่ากรอบของการช่วยเหลือต้องไม่เร่งไปเพิ่มและเป็นภาระ ฉะนั้นการตัดสินใจทุกอย่างอยู่บนความรับผิดชอบในเรื่องวินัยการเงินการคลัง
นายอภิสิทธิ์ กล่าวอีกว่า ระหว่างวันที่ 1-30 ก.ย.นี้ สำนักงานสถิติแห่งชาติจะจัดทำสำมะโนประชากร โดยนอกจากจะใช้เป็นฐานข้อมูลจำนวนประชากรแล้ว ยังจะนำมาเป็นข้อมูลในการกำหนดนโยบายของรัฐบาล โดยสนับสนุนงบประมาณกว่า 876.8 ล้านบาท เพื่อส่งเจ้าหน้าที่กว่า 7 หมื่นคน ลงพื้นที่สำรวจให้เสร็จภายใน 1 เดือน เพราะในสภาพที่สังคมไทยกำลังเริ่มเข้าสู่สังคมผู้สูงอายุ การมีข้อมูลเพื่อสนับสนุนให้มีสวัสดิการต่างๆ จึงเป็นสิ่งจำเป็น